ध्यातव्य है कि गीता का एक-एक श्लोक याद रख पाना विद्वान बड़े-बुजुर्गों के लिए भी आसान नहीं होता है। 'गीता गर्ल' मरियम सिद्दीकी का कहना है कि गीता और कुरान का संदेश फैलाकर सामाजिक सद्भाव कायम करना ही उसके जीवन का अब पहला उद्देश्य है। गीता और कुरान, दोनों में लगभग एक ही तरह की बातें लिखी हुई हैं। दोनों में कई एक समानताएं हैं। दोनों ग्रंथों के रचनाकाल और परिस्थितियों में कोई सामंजस्य तो नहीं है लेकिन दोनों की शिक्षाएं एक समान हैं। सच तो यह है कि दोनों ग्रंथों की मूल भावनाओं में कोई अंतर नहीं है। दोनों में प्रेम, सहिष्णुता, सद्कर्मों और दूसरों की भलाई पर जोर दिया गया है। सृष्टि के बारे में दोनों धर्मग्रंथों का मत एक है। जहां दुनियाभर में धर्म के नाम पर राजनीतिक रोटियां सेंकी जा रही हैं, सांप्रदायिक तनाव फैलाया जा रहा है, मरियम ने अपने कुशाग्र हुनर से सांप्रदायिक सद्भाव का अद्भुत संदेश दिया है।